钦定古今图书集成/明伦汇编/氏族典/第348卷 > 周起元
## 钦定古今图书集成/明伦汇编/氏族典/第348卷 > 周起元

按《明外史周起元传》：“起元，字仲先，海澄人。万历二十
八年乡试第一。明年成进士，历知浮梁、南昌，以廉惠
称。行取入都，注湖广道御史。奸人刘世学者，诚意伯
刘荩臣从祖也。疏诋东林顾宪臣，起元愤，力斥其谬。
吏部侍郎方从哲由中旨起官，起元力言不可，并刺
给事中亓诗教等，与党人抵牾。寻巡按陜西，卒以东”
林故，出为广西参议。会辽阳破，廷议“通州重地，宜设
监司”，乃命起元以参政莅之。时诸道客兵及四方召
募至者，辐辏其地，至拥众相击。起元戮其渠魁，自是
不敢哗。天启三年擢右佥都御史，巡抚苏、松。织造中
官李实素贪横，恣意诛求。苏州同知杨姜时署府事，
实恶其强项，摭他事劾之。起元初至，即为姜辨冤，语
多侵实。魏忠贤庇实，取严旨责起元，令速上姜贪劣
状，起元力颂其贤。忠贤怒，矫旨斥姜为民，起元复劾
实，实及忠贤益切齿，然实终以起元故，为之敛威。六
年二月，忠贤欲杀高攀龙、周顺昌等六人，知实衔起
元，令其党李永贞、李朝钦诬起元为巡抚时干没帑
金十馀万，日与攀龙等往来讲学，因行居间，遂矫旨
逮之。起元、道远至，则顺昌等已毙狱中。许显纯酷加
搒掠，其年九月，毙之狱中。吴士民及其乡人无不垂
涕者。福王时，追谥《忠惠》。